ޕްލާސްޓިކް ކޮތަޅުގެ ފީގެ އަދަދު ކަށަވަރުކުރުމަށް ރިކޯޑު ބެލެހެއްޓުމުގެ ގަވާއިދު
(2023/R-96)

[ތަޢާރުފާއި ނަން]
މިއީ، ޤާނޫނު ނަންބަރު 24/2022 (ކުނި މެނޭޖުކުރުމުގެ ޤާނޫނު) ގެ 38 ވަނަ މާއްދާގެ (ހ) ގެ ދަށުން މޯލްޑިވްސް އިންލަންޑް ރެވެނިއު އޮތޯރިޓީއަށް ލިބިދީފައިވާ ބާރުގެ ދަށުން ހަދައިފައިވާ ގަވާއިދެކެވެ.
މި ގަވާއިދަށް ކިޔާނީ، "ޕްލާސްޓިކް ކޮތަޅުގެ ފީގެ އަދަދު ކަށަވަރުކުރުމަށް ރިކޯޑު ބެލެހެއްޓުމުގެ ގަވާއިދު" އެވެ.

[މަގުސަދު]
މި ގަވާއިދުގެ މަގުސަދަކީ، ޤާނޫނުގެ 8 ވަނަ ބާބު އެ ފަރާތްތަކެއްގެ މައްޗަށް ހިނގާ ފަރާތްތަކުގެ ތެރެއިން، ޤާނޫނު ނަންބަރު 10/2011 (މުދަލާއި ޚިދުމަތުގެ އަގުން ޓެކްސް ނެގުމުގެ ޤާނޫނު) ގެ ދަށުން ޖީ.އެސް.ޓީ.އަށް ރަޖިސްޓަރީކޮށްފައިވާ ފަރާތްތައް ފިޔަވައި އެ ނޫން ފަރާތްތަކުން ޕްލާސްޓިކް ކޮތަޅުގެ ފީގެ ގޮތުގައި ނަގާ އަދަދުގެ ޞައްޙަކަން ކަށަވަރުކުރުމަށް އެ ފަރާތްތަކުން ބަލަހައްޓަންޖެހޭ ރިކޯޑުތައް ބަޔާންކުރުމާއި، ރިކޯޑު ބެލެހެއްޓުމުގައި ޢަމަލުކުރަންޖެހޭ ގޮތުގެ ތަފުސީލު ބަޔާންކުރުމެވެ.

[ރިކޯޑު ބަލަހައްޓަން ފެށުން]
ޤާނޫނުގެ ދަށުން ޕްލާސްޓިކް ކޮތަޅުގެ ފީ ނަގަން ފަށަންޖެހޭ ތާރީޚުން ފެށިގެން ޤާނޫނާއި މި ގަވާއިދުގައިވާ ގޮތުގެ މަތީން އެކަމާ ގުޅޭ ރިކޯޑުތަކާއި ލިޔެކިޔުންތައް ވިޔަފާރި ހަރަކާތްތަކުން ބަލަހައްޓަންވާނެއެވެ.

[ޕްލާސްޓިކް ކޮތަޅުގެ ފީގެ ގޮތުގައި ނަގާ އަދަދާ ގުޅޭގޮތުން ބަލަހައްޓަންޖެހޭ ރިކޯޑުތައް]
ވިޔަފާރި ހަރަކާތް ހިންގާ ފަރާތްތަކުން ޕްލާސްޓިކް ކޮތަޅުގެ ފީގެ ގޮތުގައި ނަގާ އަދަދާ ގުޅޭގޮތުން، ދުވަހުން ދުވަހަށް، ތާރީޚު އެނގޭ ގޮތަށް، އަންނަނިވި މަޢުލޫމާތު ބަލަހައްޓަންވާނެއެވެ.
ވިޔަފާރި ހަރަކާތުން ކަސްޓަމަރުންނަށް ވިއްކާ ޕްލާސްޓިކް ކޮތަޅުގެ އަދަދާއި އޭގެ އަގު؛
ވިޔަފާރި ހަރަކާތުން ކަސްޓަމަރުންނަށް ހިލޭ ފޯރުކޮށްދޭ ޕްލާސްޓިކް ކޮތަޅުގެ އަދަދު؛
ހަލާކުވާ ޕްލާސްޓިކް ކޮތަޅުގެ އަދަދާއި އޭގެ އަގު؛
ވިޔަފާރި ހަރަކާތުން ކަސްޓަމަރުންނަށް ވިއްކާ އަދި ހިލޭ ފޯރުކޮށްދޭ ޕްލާސްޓިކް ކޮތަޅަށް ނުވާ އެހެނިހެން ބާވަތުގެ ކޮތަޅުގެ އަދަދު؛
ކަސްޓަމަރުން އަނބުރައި ރައްދުކުރާ ޕްލާސްޓިކް ކޮތަޅުގެ ތަފުސީލު.
މި މާއްދާގެ (ހ) ގައި ބަޔާންކޮށްފައިވާ މަޢުލޫމާތުގެ އިތުރުން، ވިޔަފާރި ހަރަކާތަކުން އެ ފަރާތުގެ ކަސްޓަމަރުންނަށް ވިއްކުމަށް ނުވަތަ ފޯރުކޮށްދިނުމުގެ ބޭނުމުގައި އެހެން ފަރާތަކުން ޕްލާސްޓިކް ކޮތަޅު ގަންނަ ކަމުގައި ވާނަމަ ނުވަތަ ހޯދާކަމުގައި ވާނަމަ، އެ ސަޕްލަޔަރުގެ އަންނަނިވި މަޢުލޫމާތު ބަލަހައްޓަންވާނެއެވެ.
ސަޕްލަޔަރުގެ ނަމާއި އެޑްރެސް؛
ސަޕްލަޔަރަކީ ޓެކްސް ޤާނޫނެއްގެ ދަށުން މީރާގައި ރަޖިސްޓަރީކޮށްފައިވާ ފަރާތެއްނަމަ އެ ފަރާތުގެ ޓިން؛
އެ ސަޕްލަޔަރުގެ އަތުން ގަތް ޕްލާސްޓިކް ކޮތަޅުގެ އަދަދާއި، އެ ސަޕްލަޔަރުގެ އަތުން ހިލޭ ލިބުނު ޕްލާސްޓިކް ކޮތަޅުގެ އަދަދު؛
އެ މުޢާމަލާތާ ގުޅިގެން ސަޕްލަޔަރު ދޫކުރި ރަސީދު ނުވަތަ އިންވޮއިސްގެ ކޮޕީ.
މި މާއްދާގެ (ހ) އާއި (ށ) ގައި ބަޔާންކޮށްފައިވާ މަޢުލޫމާތުގެ އިތުރުން، ވިޔަފާރި ހަރަކާތުން ޕްލާސްޓިކް ކޮތަޅު އިމްޕޯޓްކޮށްފައިވާނަމަ އޭގެ ތަފުސީލު ބަލަހައްޓަންވާނެއެވެ.
މި މާއްދާގައި ބަޔާންކޮށްފައިވާ އެންމެހައި ލިޔެކިޔުންތައް ބަލަހައްޓަންވާނީ، ގަވާއިދު ނަންބަރު 2013/R-13 (ޓެކްސް ނެގުމާބެހޭ އިދާރީ ގަވާއިދު) ގެ 15 ވަނަ މާއްދާގައި ބަޔާންކޮށްފައިވާ ގޮތަށެވެ.
މި މާއްދާގެ ދަށުން ބަލަހައްޓަންޖެހޭ ރިކޯޑުތައް، އިލެކްޓްރޯނިކް ފޯމެޓެއްގައި ބަލަހައްޓާނަމަ ބަލަހައްޓަންވާނީ، ގަވާއިދު ނަންބަރު 2013/R-13 (ޓެކްސް ނެގުމާބެހޭ އިދާރީ ގަވާއިދު) ގެ 16 ވަނަ މާއްދާގައި ބަޔާންކޮށްފައިވާ ގޮތަށެވެ.

[ޕްލާސްޓިކް ކޮތަޅުގެ ފީގެ މަޢުލޫމާތު ވަކިން ބެލެހެއްޓުން]
ވިޔަފާރި ހަރަކާތުން، މި ގަވާއިދުގެ 4 ވަނަ މާއްދާގެ ދަށުން ޕްލާސްޓިކް ކޮތަޅުގެ ފީގެ މަޢުލޫމާތު ބަލަހައްޓަނީ އަތުން ލިޔެގެންނަމަ، އެ މަޢުލޫމާތު ދުވަހުން ދުވަހަށް ރިކޯޑުކޮށް ބަލަހައްޓަންވާނީ، އެ މަޢުލޫމާތު ވަކިވަކިން އެނގޭނެ ގޮތަށް، އެ ފަރާތުގެ ވިޔަފާރީގެ އެހެން ރިކޯޑުތަކާ ވަކިންނެވެ.
[ޕްލާސްޓިކް ކޮތަޅުގެ ފީގެ ރިކޯޑު ބެލެހެއްޓުމުގެ ޒިންމާ] ޤާނޫނާއި މި ގަވާއިދުގެ ދަށުން ބަލަހައްޓަންޖެހޭ އެންމެހައި މަޢުލޫމާތުތަކާއި ލިޔެކިޔުންތައް ޤާނޫނާއި ގަވާއިދުގައި ކަނޑައަޅައިފައިވާ ގޮތަށް ބެލެހެއްޓުމަކީ ޤާނޫނުގެ 32 ވަނަ މާއްދާގެ ދަށުން ކަސްޓަމަރުންގެ އަތުން ޕްލާސްޓިކް ކޮތަޅުގެ ފީ ނަގަންޖެހޭ ވިޔަފާރި ހަރަކާތް ހިންގާ ފަރާތުގެ ޒިންމާއެކެވެ.

[މާނަކުރުން]
"ޤާނޫނު" ކަމަށް ބުނެފައި އެވަނީ، ޤާނޫނު ނަންބަރު 24/2022 (ކުނި މެނޭޖުކުރުމުގެ ޤާނޫނު) އަށެވެ.
"ސަޕްލަޔަރު" ކަމަށް ބުނެފައި އެވަނީ، ޕްލާސްޓިކް ކޮތަޅު ވިއްކާ ނުވަތަ ހިލޭ ފޯރުކޮށްދޭ ފަރާތަށެވެ.
"ޓިން" ކަމަށް ބުނެފައި އެވަނީ، ޓެކްސް ޤާނޫނެއްގެ ދަށުން ރަޖިސްޓަރީކުރުމުން މޯލްޑިވްސް އިންލަންޑް ރެވެނިއު އޮތޯރިޓީން ދޫކޮށްފައިވާ ޓެކްސްޕެޔަރ އައިޑެންޓިފިކޭޝަން ނަންބަރަށެވެ.

[އެހެން ޤާނޫނުތަކާ އެކުގައި މި ގަވާއިދު ކިޔުން]
މި ގަވާއިދު ކިޔާނީ، ޤާނޫނު ނަންބަރު 24/2022 (ކުނި މެނޭޖުކުރުމުގެ ޤާނޫނު) އާއި އެ ޤާނޫނުގެ ދަށުން ބާރު ލިބިގެން ހަދައިފައިވާ ގަވާއިދުތަކާ އެކުގައެވެ. އަދި މި ގަވާއިދުގައި މާނަކޮށްފައި ނުވާ ކޮންމެ ލަފުޒެއް ނުވަތަ ޢިބާރާތެއް، ކަނޑައެޅިގެން އެހެން ގޮތަކަށް ދޭހަނުވާހައި ހިނދަކު މާނަކުރާނީ، އެ ޤާނޫނާއި ގަވާއިދުތަކުގައި އެ ލަފުޒެއް ނުވަތަ ޢިބާރާތެއް މާނަކޮށްފައިވާ ގޮތަށެވެ.

[ގަވާއިދަށް ޢަމަލުކުރަން ފެށުން]
މި ގަވާއިދަށް ޢަމަލުކުރަން ފަށާނީ، ދިވެހި ސަރުކާރުގެ ގެޒެޓުގައި މި ގަވާއިދު ޝާއިޢުކުރާ ދުވަހުން ފެށިގެންނެވެ.